ເກີດການຍິງຕໍ່ສູ້ກັນຂຶ້ນໃນນະຄອນຫລວງ ກຸງຄາບູລ ອັຟການີສຖານ
ຂ່າວອື່ນໆ: ສະຫະຣັດສົ່ງທະຫານເພີ່ມຂຶ້ນໄປຍັງເຮຕີ; ທ່ານ ນາງTymoshenko ແລະທ່ານ Yanukovych ຈະແຂ່ງ ຂັນກັນຮອບຊີ້ຂາດໃນການເລືອກຕັ້ງທີ່ຢູເກຣນ; ອະດ
ພວກມືປືນແລະວາງລະເບີດສະລະຊີບຕາລີບັນ ໄດ້ທຳການໂຈມຕີກະ ຊວງທະບວງກົມແລະອາຄານຕ່າງໆຂອງຣັຖບານ ໃນນະຄອນຫລວງ ກາບູລຂອງອັຟການີສຖານ ໃນວັນຈັນມື້ນີ້ ກໍ່ໃຫ້ເກີດການຍິງຕໍ່ສູ້ກັນ ຢ່າງດຸເດືອດ ລະຫວ່າງກຳລັງຮັກສາຄວາມປອດໄພຂອງຣັຖບານແລະພວກນັກຕໍ່ສູ້ຫົວຮຸນແຮງ ສົ່ງຜົນໃຫ້ມີ 5 ຄົນເສັຍຊີວິດ ໂຮມທັງເດັກ ນ້ອຍນຶ່ງຄົນ ພົນລະເຮືອນແລະສມາຊິກຂອງກຳລັງປະສົມ ເກືອບ 40 ຄົນໄດ້ຮັບບາດເຈັບ ລາຍງານຫລາຍກະແສເວົ້າວ່າ ພວກວາງລະເບີດ ສະລະຊີບ ຢ່າງນ້ອຍ 4 ຄົນ ຕາຍ ການຍິງຕໍ່ສູ້ກັນເກີດຂຶ້ນໃນຕອນເຊົ້າມື້ນີ້ ຕາມເວລາໃນທ້ອງຖິ່ນ ຢູ່ໃຈກາງນະຄອນຫລວງກາບູລ ໄກ້ໆກັບທຳນຽບປະທານາທິບໍດີ ລາຍງານສ່ືມວນຊົນກ່າວວ່າ ການໂຈມຕີກັນໄດ້ກະຈາຍອອກໄປກາຍບໍລິເວນໃຈກາງເມືອງ ແລະມີລະເບີດແຕກຂຶ້ນໃນໂຮງສາຍຮູບເງົາແຫ່ງນຶ່ງ ປະທານາທິບໍດີ Hamid Karzai ແຫ່ງອັຟການີສ ຖານກ່າວວ່າ ສະພາບການໂດຍທົ່ວໄປ  ຢູ່ໃຕ້ການຄວບຄຸມຂອງເຈົ້າໜ້າທ່ີແລ້ວ ສະຫະຣັດກຳລັງສົ່ງທະຫານເພ່ີມຂຶ້ນອີກໄປຍັງ Haiti ໃນຂະນະທ່ີພວກລອດຊີວິດມາໄດ້ຈາກໄພແຜ່ນດິນໄຫວຫລາຍໝື່ນຄົນ ລໍຖ້າຮັບ ເອົາການຊ່ອຍເຫລືອເຂົ້າປາອາຫານ ແລະການຮັກສາພະຍາບານທ່ີຕ້ອງການທ່ີສຸດ ທ່ີສະຫະຣັດໄດ້ໃຫ້ຄຳໝັ້ນສັນຍາໄປແລ້ວນັ້ນ ອະດີດປະທານາທິບໍດີ ບີລ ຄລິນຕັນ ກໍຈະບິນໄປຍັງ Haiti ເຊັ່ນກັນໃນວັນຈັນມື້ນີ້ ເພື່ອນຳເອົາສະບຽງເຄື່ອງບັນເທົາທຸກຕ່າງໆໄປມອບໃຫ້ ແລະພົບປະກັບປະທານາທິບໍດີ Rene Preval ພ້ອມກັບພວກສະມາ ຊິກຄົນອື່ນໆຂອງຣັຖບານ Haiti ໃນວັນອາທິດວານນີ້ ທ່ານພັນກີມູນ ເລຂາທິການໃຫຍ່ ສະຫະປະຊາຊາດ ໃຫ້ຄຳໝັ້ນສັນຍາທ່ີຈະເລ່ງລັດໃຫ້ມີການຈັດສົ່ງເຄື່ອງຊ່ອຍເຫລືອດ້ານມະນຸດສະທັມ ຊຶ່ງທ່ານກ່າວວ່າ ມີຄວາມຕ້ອງການເປັນຈຳນວນມະຫາສານນັ້ນ ໄປໃຫ້ໂດຍໄວ ທ່ານພັນກິມູນ ໄດ້ໄປຢ້ຽມຢາມນະຄອນຫລວງ Port-au-Prince ເພື່ອຊັ່ງຊາຕີລາຄາເບິ່ງຄວາມພະຍາຍາມໃນການຊ່ອຍບັນເທົາທຸກໃນປັດຈຸບັນ ແລະສະແດງການ ສະໜັບສະໜຸນຕໍ່ປະຊາຊົນ Haiti ສະຫະປະຊາຊາດກ່າວວ່າ ນຶ່ງສ່ວນ ສາມຂອງປະຊາຊົນ Haiti ຕ້ອງ ການຄວາມຊ່ອຍເຫລືອ ຫລັງຈາກໄພແຜ່ນດິນໄຫວຄັ້ງຮ້າຍແຮງໃນສັບປະດາຜ່ານມາ ທີ່ສົ່ງຜົນໃຫ້ຢ່າງນ້ອຍປະຊາຊົນ 1 ລ້ານຄົນບໍ່ມີ ບ່ອນຢູ່ອາໄສ ຜົນຂັ້ນຕົ້ນຂອງການເລືອກຕັ້ງປະທານາທິບໍດີຢູເກຣນສະແດງໃຫ້ເຫັນວ່າ ນາຍົກຣັຖມຸນຕີYulia Tymoshenko ແລະອະດີດນາຍົກຣັຖມຸນ ຕີ Viktor Yanukovych ຈະໄດ້ ແຂ່ງຂັນກັນໃນການເລືອກຕັ້ງຮອບ ຕັດສິນຊີ້ຂາດໃນເດືອນໜ້າ ຄນະກັມມະການກຳກັບການເລືອກຕັ້ງ ຂອງຢູເກຣນ ກ່າວວ່າ ຈາກຜົນການນັບບັດຄະແນນສຽງ ປະມານ 80 ເປີເຊັນຂອງບັດທີ່ໄດ້ມາແລ້ວຈາກການເລືອກຕັ້ງໃນວັນອາທິດວານນີ້ ທ່ານ Yanukovych ໄດ້ຮັບຄະແນນສຽງປະມານ 36 ເປີເຊັນ ແລະທ່ານນາງ Tymoshenko ໄດ້ຮັບປະມານ 25 ເປີເຊັນ ສ່ວນປະທານາທິບໍດີ Viktor Yushchenko ໄດ້ຮັບຄະແນນສຽງ ໃນອັນດັບ 5 ມີຜູ້ສມັກຮັບເລືອກຕັ້ງອີກ 15 ທ່ານເຂົ້າປະ ກອບສ່ວນໃນການເລືອກ ຕັ້ງໃນວັນອາທິດວານນີ້ ທ່ານນາງ Tymoshenko ໄດ້ກ່າວມາແລ້ວວ່າ ທ່ານນາງຕຽມພ້ອມແລ້ວທ່ີຈະທຳການພົບປະໂອ້ລົມກັນກັບບັນດາຜູ້ທ່ີທ່ານນາງເອີ້ນວ່າ ກຳລັງປະຊາທິປະໄຕອື່ນໆ ເພື່ອໃຫ້ໄດ້ຮັບສຽງສະໜັບສະໜຸນຈາກເຂົາເຈົ້າໃນການເລືອກຕັ້ງຮອບຊີ້ຂາດໃນວັນທີ7 ເດືອນໜ້ານີ້ ເຖິງແມ່ນທ່ານບໍ່ໄດ້ຮັບຄະແນນສຽງຫລາຍກໍຕາມ ແຕ່ປະທານາທິບໍດີ Yushchenko ກໍປະກາດວ່າ ການເລືອກຕັ້ງໄດ້ດຳເນີນໄປຢ່າງສຳເຣັດຜົນ ແລະມັນສະແດງໃຫ້ເຫັນວ່າ ຢູເກຣນ ເປັນປະເທດປະຊາທິ ປະໄຕປະເທດນຶ່ງໃນຢູໂຣບ ອະດີດປະທານາທິບໍດີ Eduardo Frei ຍອມຮັບເອົາການປາໄຊໃນການເລືອກຕັ້ງປະທານາທິບໍດີຂອງ Chile ໃຫ້ແກ່ທ່ານ Sebastian Pinera ມະຫາເສດຖີພັນລ້ານຫົວນິຍົມແນວທາງເດີມ ຜົນການນັບບັດຄະແນງສຽງຂອງທາງການ ຈາກ 99 ເປີເຊັນຂອງໜ່ວຍປ່ອນບັດໃນທົ່ວ ປະເທດ ສະແດງໃຫ້ເຫັນວ່າ ທ່ານ Pinera ໄດ້ຮັບຄະແນນສຽງ 52 ເປີເຊັນຂອງບັດຄະແນນສຽງທັງໝົດ ແລະທ່ານ Frei ໄດ້ຮັບຄະແນນສຽງ 48 ເປີເຊັນ ທ່ານ Frei ຍອມຮັບເອົາການປາໄຊໃນຕອນແລງວັນອາທິດວານນີ້ ເຮັດໃຫ້ການປົກຄອງຂອງຣັຖບານກາງອຽງຊ້າຍທ່ີປົກຄອງປະເທດມາເປັນເວລາ 2 ທົດສວັດ ຍຸຕິລົງໃນ Chile ປະທານາທິບໍດີຄົນໃໝ່ຈະຂຶ້ນດຳຣົງຕຳແໜ່ງ ແທນປະທານາທິບໍດີ Michelle Bachelet ທ່ີຈະພົ້ນຈາກຕຳແໜ່ງໄປ ເນື່ອງຈາກທ່ານນາງສມັກເປັນປະທານາທິບໍດີ ສະໄໝທີສອງລຽນຕິດ ບໍ່ໄດ້ ທ່ານ Pinera ນັກເສດຖະສາດຈາກມະຫາວິທຍາໄລ Harvard ທ່ີ ສະຫະຣັດໄດ້ເສັຍການເລືອກຕັ້ງໃຫ້ທ່ານນາງ Bachelet ໃນການເລືອກຕັ້ງປະທານາທິບໍດີເທື່ອແລ້ວນີ້ໃນປີ2006 ທ່ານເປັນເຈົ້າຂອງ ສະຖານີໂທຣະພາບ ເປັນເຈົ້າຂອງທີມບານເຕະ ແລະມີຮຸ້ນໃນສາຍການບິນ Lan Airlines ຄາດວ່າທ່ານຈະນຳພາ Chile ທ່ີມີການເສດຖະກິດທຸ່ນທ່ຽງກ່ວາໝູ່ໃນທະວີບອະເມຣິກາລາຕິນ ໄປສູ່ການມີນະໂຍບານຕລາດເສຣີຫລາຍຂຶ້ນ ເກົາຫລີເໜື້ອໄດ້ຮຽກຮ້ອງຊ້ຳອີກໃນວັນຈັນມື້ນີ້ ໃຫ້ຍົກເລີກການລົງໂທດຕໍ່ຕົນ ກ່ອນຕົນຈະກັບຄືນສູ່ການເຈລະຈາວ່າດ້ວຍການປົດອາວຸດນີວເຄລັຍ ທ່ີໄດ້ຕົກຢູ່ໃນສະພາບບໍ່ໄປບໍ່ມານັ້ນ ຖະແຫລງການສະບັບນຶ່ງຈາກກະຊວງການຕ່າງປະເທດເກົາຫລີເໜືອ ຍັງໄດ້ຮຽກຮ້ອງ ຕື່ມອີກໃຫ້ມີການເຈລະຈາສັນຕິພາບກັບສະຫະຣັດ ແລະໃຫ້ເຊັນສົນທິສັນຍາກັນຢ່າງເປັນທາງການເພື່ອຍຸດຕິສົງຄາມເກົາ ຫລີແຕ່ປີ 1950 ຫາ 1953 ທ່ີໄດ້ຍຸດຕິລົງດ້ວຍການຢຸດຍິງກັນນັ້ນ ເກົາຫລີໃຕ້ໄດ້ປະຕິເສດຕໍ່ ຄຳຮຽກຮ້ອງໃນທຳນອງດຽວກັນນີ້ ຈາກເກົາ ຫລີເໜືອໃນສັບປະດາຜ່ານມາ ໂດຍກ່າວວ່າ ການໂອ້ລົມສົນທະນາກັນສາມາດມີຂຶ້ນໄດ້ ກໍຫລັງຈາກຣັຖບານພຽງຢ້າງກັບຄືນສູ່ການເຈລະຈາ 6 ຝ່າຍ ວ່າດ້ວຍໂຄງການນີວເຄລັຍຂອງເກົາຫລີເໜືອແລ້ວເທົ່ານັ້ນ ບັນດາເຈົ້າໜ້າທ່ີເກົາຫລີໃຕ້ໄດ້ກ່າວເຊ່ນກັນວ່າ ເກົາຫລີເໜືອຈະຕ້ອງ ເອົາບາດກ້າວ ໄປສູ່ການເຮັດໃຫ້ແຫລມເກົາຫລີ ປອດອາວຸດນີວເຄລັຍ ເສັຍກ່ອນ ກ່ອນທີ່ການເຈຣະຈາວ່າດ້ວນສົນທິສັນຍາສັນຕິພາບເພື່ອຍຸດຕິສົງຄາມເກົາຫລີ ຈະສາມາດມີຂຶ້ນໄດ້ ສະຫະຣັດກໍໄດ້ປະຕິເສດຕໍ່ຂໍ້ສະເໜີ ຂອງຣັຖບານກຸງພຽງຢ້າງເຊັ່ນກັນ ແລະຮຽກຮ້ອງໃຫ້ເກົາຫລີເໜືອກັບຄືນສູ່ການເຈຣະຈາວ່າດ້ວຍໂຄງ ການນີວເຄລັຍຂອງເກົາຫລີເໜືອນັ້ນ ພວກທະນາຍຄວາມຂອງທ່ານນາງອອງຊານຊູຈີ ຜູ້ນຳຝ່າຍຄ້ານໃນມຽນມ້າ ກ່າວວ່າ ພວກທ່ານມີຄວາມເຫັນໃນແງ່ດີ ທ່ີສານສູງສຸດຈະຕັດ ສິນຕ່າວປີ້ນຄຳຕັດສິນທ່ີສັ່ງໃຫ້ກັກບໍລິເວນທ່ານນາງ ໃຫ້ຢູ່ແຕ່ໃນບ້ານເຮືອນຕໍ່ໄປນັ້ນ ທ່ານນາງອອງຊານຊູຈີ ວັຍ 64 ປີ ທ່ີໄດ້ຮັບລາງວັນ ໂນແບນຂະແໜງສັນຕິພາບ ໄດ້ຖືກສັ່ງກັກບໍລິເວນ ຕື່ມອີກ 18 ເດືອນ ໃນເດືອນສິງຫາຜ່ານມາ ຫລັງຈາກຖືກຕັດສິນວ່າມີຄວາມຜິດໃນເຫດ ການທ່ີຜູ້ຊາຍອະເມຣິກັນຄົນນຶ່ງລອຍຂ້າມບຶງ ເຂົ້າໄປອາໄສຢູ່ໃນບ້ານພັກຂອງທ່ານນາງ ໂດຍບໍ່ໄດ້ຮັບເຊີນນັ້ນ ທ່ານ Kyi Win ຫົວໜ້າທະນາຍຄວາມຂອງທ່ານນາງອອງຊານຊູຈີ ກ່າວວ່າ ສານໄດ້ຮັບຟັງຄຳໃຫ້ການຈາກທັງສອງຝ່າຍກ່ຽວກັບການອຸ ທອນຄຳຕັດສິນໃຫ້ກັກບໍລິເວນທ່ານນາງຕໍ່ໄປນັ້ນ ໃນວັນຈັນມື້ນີ້ ແລະຄາດວ່າສານຈະອອກຄຳຕັດສິນຄະດີ ພາຍໃນອີກນຶ່ງເດືອນ ສານຊັ້ນຕົ້ນໄດ້ປະຕິເສດຕໍ່ຄຳອຸທອນດັ່ງກ່າວມາເທື່ອນຶ່ງແລ້ວ ໃນເດືອນຕຸລາຜ່ານມາ ທ່ານ Kyi Win ກ່າວວ່າ ທ່ານຄາດວ່າ ສານຈະ ຮັບເອົາຄຳໂຕ້ແຍ້ງ ຂອງພວກທ່ານ ແລະປ່ອຍໂຕທ່ານນາງອອງຊານຊູຈີ ທ່ານ Kyi Win ກ່າວຄຕໍ່ວ່າ ພວກທ່ານໄດ້ ໂຕ້ແຍ່ງວ່າ ຄຳຕັດສິນວ່າລູກຄວາມຂອງພວກທ່ານມີຄວາມຜິດນັ້ນ ບໍ່ຖືກຕ້ອງຕາມກົດໝາຍເພາະວ່າ ມັນແມ່ນອີງໃສ່ກົດໝາຍຣັຖທັມມະນູນຂອງປະເທດ ສະບັບປີ 1974 ຊຶ່ງປັດຈຸບັນ ບໍ່ມີຜົນບັງຄັບໃຊ້ແລ້ວ